b'\n_START_ARTICLE_\nCiklosporin\n_START_SECTION_\nKlini\xc4\x8dna uporaba\n_START_PARAGRAPH_\nCiklosporin je odobren za uporabo pri prepre\xc4\x8devanju ali zdravljenju reakcije presadka proti prejemniku, pri prepre\xc4\x8devanju zavra\xc4\x8danja presadka po presaditvi \xc4\x8dvrstega organa ter prepre\xc4\x8devanju zavrnitve presadka po alogeni presaditvi kostnega mozga in mati\xc4\x8dnih celic. Raziskave so pokazale, da podalj\xc5\xa1a_NEWLINE_pre\xc5\xbeivetje alogenih presadkov ko\xc5\xbee, srca, ledvic, trebu\xc5\xa1ne slinavke, kostnega mozga, tankega \xc4\x8drevesa in plju\xc4\x8d._NEWLINE_Uporablja se tudi za zdravljenje revmatoidnega artritisa in luskavice, v obliki kapljic za oko pa za zdravljenje suhega o\xc4\x8desa, ki je pogost simptom sj\xc3\xb6grenovega sindroma, in dolgotrajnega numularnega keratitisa, ki je posledica adenovirusnega keratokonjunktivitisa.\n_START_SECTION_\nMehanizem delovanja\n_START_PARAGRAPH_\nGlavni u\xc4\x8dinek ciklosporina je zaviranje aktivnosti limfocitov T in s tem njihovega imunskega odziva. Ve\xc5\xbee se na ciklofilin, ve\xc4\x8dfunkcijsko beljakovino, ki pospe\xc5\xa1uje zvijanje drugih beljakovin, deluje kot \xc5\xa1aperon in uravnava aktivnost drugih beljakovin. Med ciklosporinom in ciklofilinom se tvori kompleks, ki zavre fosfatazno dejavnost kalcinevrina, kar je sicer potrebno za aktivacijo prepisovalnih dejavnikov, ki zvi\xc5\xa1ajo izra\xc5\xbeanje vnetnih citokinov,  med drugim interlevkina 2.'